
⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ДАМАСКТ БОЛСОН ЯВДАЛ

	Орчуулсан  Э. Бүрэнхүү

	 

	Аминаг эцгийнхээ мөрөн дээгүүр өнгийн хотын шуугиант гудамж руу харахад нэгэн гайхалт ертөнцөд хүрч ирсэн мэт санагджээ. Бяцхан охин гудамжны их хөл хөдөлгөөнийг ажин бүр ч их гайхжээ. 

	Ядарсан Саид охиноо газар буулгаад,

	— Дамаскийг диваажин гэлцдэг юм. Диваажин ч сайхан хэмээн харамсан өчив.

	Тэр хацрынхаа хөлсийг арчиж түр зогссоноо Аминагаа хөтлөн хүнд алхалсаар цааш хөдлөв.

	Амина их өлсөж юм идэхийн хүслэн болжээ. Нийслэлийн шуугиант гудамж, сүлжилдэх олон өлссөн охинд ямар ч нэмэр болсонгүй. Саидыг охинтойгоо амтат шавурума худалддаг зуны рестораны хажуугаар өнгөрөхөд Амина өлсөөд явж чадахгүй нь гэж уйлагнан хэлжээ.

	Охиныхоо тийнхүү өчихийг сүүлчийн хэд хоногт нэг бус удаа сонссон Саид үгийг нь таслан,

	— Тэвч! хэмээн хариулна.

	Амина эцгийнхээ нүд өөд харан аргаа баран уцаарласныг нь ажиглан дуугүй болсноо рестораны онгорхой цонх руу ахин шуналтайяа харна.

	Саид үнэхээр арга тасарчээ. Тэр ажил эрж Дамаскт бүтэн хоёр хоног хэрээд цөхрөнгөө баржээ. Саидын сэтгэл түгшинэ. Энэ том хотод хүн гэдэг яах ийхийн зуургүй амь үрэгдэж, хэн ч анзаардаггүй бололтой.

	— Дамаск ямар том юм бэ... гэж охин шулганахад,

	— Тийм ээ, их том юм. Энд хүн өлбөрч үхдэггүй сайхан газар гэлцдэг юм гэв.

	Саид гунигтайяа инээмсэглэж нутгийн эр Гани хэлсэн үгийг өөрийн эрхгүй дурсжээ. Абу Гани Дамаскт суурьшаад уджээ. Тэрээр нэг удаа тосгондоо очоод Саидыг Дамаскт шилжиж амьдар гэж ятган «Дамаск гэдэг гайхалтай сайхан бүхэн цогцолсон хот! Бүсгүйчүүд богино ханцуйтай нимгэн хувцастай явдаг юм. Мухлагууд бүр өглөөнөөс үдэш болтол онгойно. Дуртай идэх уух зүйлсээ авч болно. Санасан бүхнээ бүтээж болно. Саид аа, чи тосгондоо битгий бүгээд бай. Дамаскт оч!» гэжээ.

	Тэгээд Саид Дамаскт ирж цорын ганц охин Аминатайгаа хотын гудамжаар гурав хоног хэржээ. Хэрэв нутагт нь гайтай ган болоогүй бол тэр Дамаскийн барааг ч харахгүй байжээ. Гэвч өлсгөлөн гэдэг гэтэлшгүй аюултай. Өлсөж өлбөрсөн олон тариачин уугуул нутгаа орхин сураггүй оджээ.

	— Аав аа, энд хүмүүс өлсөж үхдэг үү? гэж охин асуухад,

	— Үгүй байлгүй дээ. Гудамжинд үхсэн хүмүүс харагдахгүй байна гэж хариулжээ.

	— Тэгээд тэд чинь хаана үхдэг юм бэ?

	Эцэг нь түүний асуултад хариу өчсөнгүй.

	Тэдний тосгонд үй түмээрээ өлсөж үхэн, өдий төдий хүн өлбөрөхгүйн тулд Дамаскт очиж амь зогоохоор явжээ. Гэвч ихэнх хүмүүс хэдийгээр гар хоосорсон ч гэсэн нутагтаа хоцорчээ.

	Хасаны нутгийн нэг эр Хасан ас-Салем Дамаск орж хариад «Чи амьд дээрээ тийшээ оч. Амьтан бүхэн Дамаскт төвхнөж байна. Би амь зуулгынхаа жаал юмыг гээд хүрч ирлээ» гэжээ.

	Сайд бяцхан бохир гол дээгүүрх гүүрний хажууд амрахаар суув. Айх, гайхах бодолд автжээ. Түүнд Дамаск аюул шүглэсэн аварга мангас мэт санагджээ. Тэрхүү том хот түүнийг тамлан зовоох бөгөөд хүмүүс нь хайхрамжгүй, буруу элэгтэн мэт бодогджээ. Саид, охин хоёрын хувь заяаг сонирхож анхаарах нэг ч хүн олдсонгүй. Саид хажуугаараа хайхралгүй өнгөрөх хүмүүсийг харан цөхрөнгөө барж «За энд ч гар сунгах амьтан олдохгүй сүйрэх юм байна» хэмээн бодно.

	Харин тосгонд нь бол өөр ажээ. Хөрш Атваныг нь өлбөрч үхэхэд хамаг хүн сэтгэл санаа нь зовж харамсан гэр оронд нь чадах чинээгээрээ туслахыг хичээж байжээ.

	Амина охин,

	— Аав аа! Тэр нэг гуйлгачин сууж байна. Аяганд нь мөнгө байна хэмээн эцгийнхээ бодлыг тасалдуулж хэлэхэд Саид,

	— Тэгээд юу гээ вэ, хүү минь? гэв.

	— Яг л манай хөрш Атван үхэхийнхээ өмнө байсан шиг их туранхай хүн байна.

	Саид Дамаскт хүмүүс өлбөрч үхдэггүй юм гэнэ билээ хэмээн хэлэх гэснээ дуугүй болов. Дамаск бол Эрдэнийн хот, тэнд хүмүүс өлбөрч үхнэ гэж ярихгүй гэж худал хэлж хуурсан Хасан-Ас Салем, Абу Гани нарт гомдон уурсжээ. Дамаскийн гял цал байдал хуурамч мэт санагджээ. Саид халаасандаа сохор зоос ч үгүй учир охиноо бодон «Муу охин минь юу идэж, хаана унтаж байна даа?» хэмээн шаналж сэтгэл нь ихэд зовно. Тэр охиноо биедээ энхрийлэн наав. Эхнэр нь нас нөгчсөнөөс хойш Саид охиндоо амин гол болжээ. Охин бүхнийг ойлгох учир эцгээ сэтгэл санаагаар унагахгүйг ихэд хичээн инээмсэглэжээ.

	Саид төрөлх тосгон, хөрш нараа дурсана. Тэр нутгийнхныгаа орхиж яаж чад аа вэ? Ингэснээрээ тэднийг их гомдоосон шүү дээ. Саид охиндоо мэдэгдэхгүйг хичээн гүйлгэнэн хурсан бөөн нулимсаа барьж ядан цааш эргэж хажуугаар өнгөрөх хүмүүсийг харна. Тэрээр хэн нэг хүн өрөвдөж дуугарах болов уу хэмээн горьдоно. Тэр ганцаардаж шаналсан учир хүмүүс рүү тэмүүлж байв.

	Тэгтэл ойрхон нэг бүдүүн эмэгтэй, цэвэрхэн сайхан царайтай бор залуу хоёр ирж зогсжээ.

	Саид тэр залуутай үг сольж болмоор санагджээ. Тэгээд түүн рүү очин,

	— Хэдэн цаг болж байна вэ? гэхэд залуу алтан цагаа хараад,

	— Зургаад арван таван минут дутуу байна гэж хэлмээр болов.

	Тэр хүмүүс тэдэнд тус болшгүй ажээ. Том хотод амьдардаг хайхрамжгүй хүмүүсээс болж Саид бүр ч их шаналжээ. Харин тосгонд нь бол гаднаас ирсэн хүнтэй яасан ч тэгж харьцахгүй. Ирсэн хүнийг урьж, ширээндээ суулгаад ямагт цадтал нь дайлж... Дамаскт түүнд яахаараа нэг ч хүн гар сунгадаггүй бил ээ? Абу Гани «Дамаск бол эх орны маань эрдэнэ сувд» гэсэн хаана байна вэ?

	Саид Дамаскт ирээд Абу Ганихаар очиж, хэд хоног зочлох гэсэн авч гар хоосон орохоос зовоод больжээ. Тэр Абу Ганид бэлэг ядахдаа хаураны сайхан буудай, хэдэн тарган тахиа өгөх юм сан гэж боджээ. Абу Гани тосгонд очих бүрдээ Саидад самартай жигнэмэг аваачиж өгдөг байжээ. Гэтэл одоо Саидад атга чимх гурил, сохор зоос ч байдаггүй. Саид «Найзындаа бэлэггүй очвол яадаг бол» хэмээн бодоод хаягийг нь олох гэж халаасаа ухсан авч байсангүй. Бодвол хаягийг нь бичсэн цаасаа гээчихсэн биз. 

	Саид одоо яадаг бил ээ? хэмээн гайхшаа баран сууна. Өөрөө ч яах вэ, хаана ч хамаагүй байшингийн шатан дээр ч шөнийг өнгөрөөх сөн. Хоолгүй бас хэсэг тэсэж чадна. Харин охин нь яах вэ? Амина тэр бүхнийг тэвчиж чадахгүй. 

	Саид өвдөг дээрээ суугаа охиныхоо нүд рүү харахад нь тэрээр бүр гайхшаа барсан байжээ. Амина эцгийнхээ цээжинд наалдаж аяархан шуухинаж уйлна.

	Гэтэл нэг хүн,

	— Та Алавитаас ирсэн үү? хэмээн санаандгүй асуухад Саид цочин давхийжээ.

	Түүнтэй хэн ингэж ярьдаг бил ээ? Саид толгойгоо дээш болгон ажихад ганган хувцастай нэг хатагтай тэр хоёрыг шохоорхон харж зогсжээ. Саид хүзүүг нь тэвэрсэн охиныхоо хоёр гарыг авхуулаад толгойнхоо боолтыг засаж,

	— Үгүй ээ... Би Хуаранаас ирсэн гэж аяархан өчив.

	Эмэгтэй тонгойн Аминагийн царайг сайн ажих гэсэн юм шиг эрүүг нь барин илэв. Охин санаа нь зовон ичингүйрч эцэгтээ бүр наалдав.

	Эмэгтэй,

	— Охин минь, чи хэдэн настай вэ? Арав хүрсэн үү? гэж асуухад Саид,

	— Хүрсээн. Францчуудыг буцдаг жил төрсөн юм хэмээн хариулав.

	— Нэр нь хэн гэдэг юм бэ?

	— Амина.

	Бүсгүй Аминаг өхөөрдөн толгойг нь илэхэд Саид хардаж болгоомжилжээ.

	Тэрээр хэн нэг хүнээр өрөвдүүлэх сэн гэж бодсонгүй. Энэ бүсгүй яагаад ингэж сонирхож байдаг билээ. Яах гээ юм бол? хэмээн бодно.

	— Охин чинь их ядарсан шинжтэй байна. Өлс өө юм болов уу? гэж эмэгтэй асуухад Саид,

	— Тийм ээ, өчигдрөөс хойш юу ч амсаагүй юм гэж хэлээд доош харав.

	— Хөөрхий минь. Хүүхдийг хооллуулахгүй бол нүгэл шүү дээ!

	— Яадаг ч аргагүй л болоод байна. Арай өлсгөж алахгүй шүү байгаа. Манай Хуараныхан өлсөж ядарсан хүмүүсийг Дамаскт хооллодог юм гэлцсэн.

	Бүсгүй инээмсэглэн,

	— ... Өө тийм үү? За явъя хэмээн гэнэт урихад Саид эмээж,

	— Хаашаа тэр вэ? гэв.

	Эмэгтэй хариу дуугаралгүй Аминагийн гараас хөтөлж хөдлөв. Амина ч цааргалсангүй. Саид охиноо даган явахаас өөр аргагүй болжээ. 

	Гэтэл охин нь удалгүй нэг юм хүлхэж харагджээ.

	Саид,

	— Охин минь юу ид ээ вэ? гэхэд,

	Эмэгтэй,

	— Шоколад гэж Аминагийн өмнөөс хариулав.

	Тэднийг нэгэн хэсэг газар явахад Саид замдаа тааралдсан өндөр сүм, чамин хээтэй байшин, гоё угалзалж барьсан хашаа зэргийг харж тогтоохыг хичээнэ.

	Тэгээд нэг сайхан харш руу очиж, ганган шатаар өгсөн өрөөнд оржээ.

	Эмэгтэй.

	— Сууж амарцгаа! гэхэд Саид нэгэн түшлэгт зөөлөн сандал дээр суужээ. Тэр тийм сандлыг гагцхүү тосгоны баяныд л нэг удаа харжээ. Амина эцгийнхээ хажууд сөхрөн сууж хулгах бөгөөд гайхах, бахдах хосолжээ. Саид охиноо хараад санаа нь уужирчээ. Тэр «Дамаскт хүнийг өлбөрөөж алахгүй гэдэг үнэн юм» хэмээн боджээ.

	Гэрийн эзэгтэй,

	— Та яагаад энэ газар хүрч ирснээ ярь даа гэж элэгсгээр хэлэхэд нь Саид Дамаскт ирж, ажил олох гэж махарснаа илэн далангүй хүүрнэв.

	— Хатагтай, Хауранд ган болоод хамаг хүн амьтан дүрвэчихсэн Засгийн газар ер тусалдаггүй. Намайг хүмүүс Дамаскт оч, ажил олдоно гэж зөвлөсөн юм гэв.

	— Та тэгээд ажил олов уу?

	— Үгүй!

	— Аминагаа та яах вэ?

	— Тосгонд нь буцааж л таарах нь шиг байна.

	— Охин чинь ядарч өлсөөд арай чамай хөдөлж байна. Таны байдал ч бас яггүй байгаа юм байна. Амина чинь манайд зарцаар үлдэг. Би хооллож хувцаслана. Та охиноо эргэж тойрч байна биз.

	Саид «За тэр, ийм л учиртай байжээ» хэмээн бодов. Эзэгтэйн хэлсэн Саидын санаанд таалагдсангүй. Газар дээрх ганц охиноо зарц болохгүйг бодно. Тэр тухайгаа эзэгтэйд тайлбарлах гэтэл эзэгтэй Саидын гарт мөнгө хэнэггүй атгуулаад,

	— Танд одоо мөнгө хэрэгтэй, май, Амина манайд алзахгүй. Танд Аллах тусална! хэмээв.

	Саид Аминагаа харвал охин нь цонхоор шохоорхон харж байв. Охин нь сүүлийн хэд хоногт цонхийж, бяцхан гар нь бүр шуучихжээ! Саид хэсэг зуур түдгэлзсэнээ эзэгтэйн үгэнд орж, Амина зарц болжээ.

	Үгээгүй хүнийг Дамаск хот ийнхүү угтдаг ажээ! Тэр хотод өөдтэйг их үнээр олдог ажээ. Саидын сэтгэл ихэд зовж, царай нь минчийтэл улайгаад охиноо зүрхэлж ч харсангүй. Тэр уруу царайлан Амина руугаа хүрч очин тэвэрч үнсээд нулимсаа арайхийн барьж,

	— Амина минь, энд хүмүүс өлбөрч үхдэггүй юм байна шүү дээ! хэмээн дуулдах төдий хэлэв.

	 

	* * *

	 

	Саидыг байшингаас гарч одоход охины нь цурхиран уйлах дуу сонсогджээ. Саид «Амина минь яагаад уйлна вэ? Охин минь Дамаскт гэдэс цатгалан хоцорлоо шүү дээ. Дамаск ч бас санасныг бодоход яггүй бэрх газар юм» хэмээн боджээ. Хөөрхий, үгээгүй олон эцэг өөр яах ч вэ дээ.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	- хэвлэгдсэн номыг цахим хэлбэрт оруулах,

	- цахимд оруулсан номыг ариутган шүүх,

	- цахим технологийн тоног төхөөрөмж авах,

	- цахим номын санг өргөжүүлэх,

	- цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

	 


1987 онд эрхлэн хэвлүүлсэн “БАН НУТГИЙН МАРТА (арабын өгүүллэгүүд) номын ОРШИЛ

	Дэлхийд 80 гаруй сая араб байдаг бөгөөд тэдгээр нь Өмнөд Ази, Хойд болон Зүүн Хойд Африк, Арабын хойгт голлон амьдардаг ажээ.

	Арабчуудын ихэнх нь Египет, Алжир, Ирак, Ливан, Ливи, Кувейт, Марокко, Саудын арав, Сири, Судан, Сомали, Тунис зэрэг оронд оршин суудаг юм.

	Арабын орнууд нь утга зохиолын түүний дотор аман зохиолын баялаг өв уламжлалтай бөгөөд үлгэр домог, зүйр цэцэн үг, яруу найраг дээр үеэс эхлэн их хөгжин өргөн дэлгэрчээ.

	Харин орчин үеийн утга зохиолд чухал байр эзэлдэг өгүүллэг нэлээд хожуу XIX зууны хоёрдугаар хагаст бий болжээ.

	Арабын өгүүллэгийг араб дахины сонгодог зохиол Европын орнуудын болон оросын зохиолчдын өгүүллэгийн нөлөөгөөр үүсэж хөгжсөн гэж үздэг юм.

	Арабын өгүүллэгийг үүсгэн хөгжүүлэхэд Египетийн зохиолч ах дүү Теймур, Ливаны зохиолч Амин Рейхани, Жубран Халиль Жубран, Михаил Нуайме нарын зэрэг олон мастер их хувь нэмэр оруулжээ.

	Арабын өгүүллэгүүд нь харийн булаан эзлэгчид, нутгийн харгис этгээдүүдийн эсрэг арабын ард түмний хийж байгаа шударга тэмцэл, хүн амын өргөн давхаргыг хамардаг тариачид, ажилчид, зарц нарын амьдралыг тод томруун харуулдаг юм.

	Арабын өгүүллэгүүдийн нэг онцлог нь нийгмийн тэгш бус явдал, олон жилийн уламжлалт хоцрогдсон ёс суртахуун, зан заншил, ялангуяа бүсгүйчүүдийн эрх мэдэлгүй байдал, тэдгээрийн бэрх амьдрал шударга тэмцлийг өргөн дэлгэр үзүүлдэгт оршино.

	Арабын өгүүллэгүүдийг тэмцэл, уянгыг чадамгай хослуулдаг онцлогтой гэж үздэг ажээ.

	Арабын утга зохиолын үндэслэгчийн нэг Жубран Халиль Жубраны зохиол «Бан нутгийн Марта» хэмээх өгүүллэгээр нэрлэсэн энэхүү номд Арабын арван дөрвөн орны сонгодог болон орчин үеийн нэрт 42 зохиолчийн 40 гаруй өгүүллэгийг оруулав.

